Poskantoor in die duister | Netwerk24
Poskantoor in die duister
Deur Noluvu Ludidi 14 Oktober 2020 06:03
Elektrisiteit by Riviersonderend se poskantoor is weens agterstallige huurgeld afgeskakel.
Volgens Fredrik Visser, eienaar van dié gebou, is die elektrisiteit Woensdag 7 Oktober weer aangeskakel sodat bejaardes hul Sassa-toelae kan ontvang, "maar die elektrisiteit sal weer afgeskakel word totdat die poskantoor al sy agterstallige geld betaal het."
Volgens Johan Kruger, 'n woordvoerder van die Suid-Afrikaanse Poskantoor, is die Riviersonderend- poskantoor se huur met drie maande agterstallig.
Kruger sê die rede daarvoor is dat die poskantoor ná die lang inperkingstyd ernstige kontantvloei­probleme ondervind en net die Sassa-uitbetal­ings toegelaat is, maar geen ander transaksies nie.
"Die Poskantoor is besig om planne te beraam om die agterstand soveel as moontlik uit te wis."
Volgens Kruger is die Riviersonderend-poskantoor weer oop ná onderhan­delings met die eienaar van die gebou en hy is op 'n prioriteitslys van krediteurs wat so gou as moontlik betaal moet word. "In hierdie stadium is dit nie moontlik om te bevestig presies wanneer al die agterstallige huur betaal sal word nie."
Kruger voeg by die poskantoor beplan om sy finansiële verpligtinge na te kom en die tak in Riviersonderend oop te hou.